Source: https://podpora.financnasprava.sk/765826-Odpis-vlastnej-poh%C4%BEad%C3%A1vky-ak-s%C3%BA-splnen%C3%A9-podmienky-
Timestamp: 2020-02-22 06:05:33+00:00
Document Index: 11923745

Matched Legal Cases: ['§ 6', '§ 19', '§ 19', '§ 17', '§ 17', '§ 19', '§ 19', 'súd ', '§ 2', '§ 19', '§ 6', '§ 19', '§ 17', '§ 19', '§ 19', '§ 14', 'Súd ', '§ 19', '§ 19', '§ 19', '§ 19', '§ 19', '§ 19', '§ 19', '§ 19', '§ 19']

Odpis vlastnej pohľadávky ak sú splnené podmienky
Úvod > Daň z príjmov > Daň z príjmov fyzickej osoby > Odpis pohľadávky > Odpis vlastnej pohľadávky ak sú splnené podmienky
Ak daňovník fyzická osoba účtujúca v sústave jednoduchého účtovníctva, alebo daňovník, ktorý vedie evidenciu podľa § 6 ods. 10 alebo ods. 11 zákona, vyraďuje z účtovníctva alebo evidencie pohľadávku, pri ktorej sú splnené podmienky stanovené v § 19 ods. 2 písm. h) prvom až piatom bode zákona o dani z príjmov, takéto vyradenie pohľadávky nemá vplyv na základ dane daňovníka.
Pri vyradení pohľadávky z účtovníctva alebo z evidencie, pri ktorej sú splnené podmienky podľa § 19 ods. 2 písm. h) prvom až piatom bode zákona, daňovník postupuje nasledovne:
ak ide o vlastnú pohľadávku, základ dane nezvyšuje o sumu menovitej hodnoty pohľadávky podľa § 17 ods. 12 písm. b) zákona o dani z príjmov,
ak ide o pohľadávku nadobudnutú postúpením, základ dane nezvyšuje o obstarávaciu cenu pohľadávky podľa § 17 ods. 12 písm. b) zákona o dani z príjmov, ale základ dane znižuje o zaplatenú cenu pohľadávky pri jej obstaraní; o zaplatenú cenu pohľadávky sa zníži základ dane (zvýši daňová strata) za to zdaňovacie obdobie, v ktorom dôjde k splneniu podmienok podľa § 19 ods. 2 písm. h) prvého až piateho bodu zákona o dani z príjmov.
exekútor výkon rozhodnutia alebo exekúciu zastaví z dôvodu podľa osobitného predpisu, a to aj pri ostatných pohľadávkach evidovaných daňovníkom voči tomu istému dlžníkovi; od 1.1.2020 bude pohľadávka spĺňať podmienku stanovenú v § 19 ods. 2 písm. h) piateho bodu aj v prípade, ak exekútor alebo súd zastaví starú exekúciu z dôvodov vymedzených v § 2 ods. 1 písm. a) a b) zákona č. 233/2019 Z. z. o ukončení niektorých exekučných konaní
Daňovník, ktorý uplatňuje výdavky percentom z príjmov (paušálne výdavky), postupuje pri vyradení pohľadávky, ktorá spĺňa podmienku stanovenú v § 19 ods. 2 písm. h) prvého až piateho bodu zákona nasledovne:
základ dane neupravuje
Daňovník, ktorý uplatňuje preukázateľné daňové výdavky a vedie daňovú evidenciu podľa § 6 ods. 11 cit. zákona, postupuje pri vyradení pohľadávky, ktorá spĺňa podmienku stanovenú v § 19 ods. 2 písm. h) prvého až piateho bodu zákona nasledovne:
pri odpise pohľadávky nadobudnutej postúpením zvýši daňové výdavky v evidencii daňových výdavkov o zaplatenú obstarávaciu cenu pohľadávky podľa § 17 ods. 12 písm. c) zákona, nakoľko pohľadávka spĺňa podmienku ustanovenú v § 19 ods. 2 písm. h) prvom až piatom bode zákona o dani z príjmov.
Daňovník, ktorý účtuje v sústave jednoduchého účtovníctva, účtuje vyradenie pohľadávky pri trvalom upustení od jej vymáhania, ak pohľadávka spĺňa podmienku stanovenú v § 19 ods. 2 písm. h) prvého až piateho bodu zákona o dani z príjmov, podľa § 14 ods. 3 postupov účtovania v sústave jednoduchého účtovníctva pre podnikateľov. Zánik pohľadávky účtuje v knihe pohľadávok na základe dokladov preukazujúcich dôvod odpisu pohľadávky.
Otázka č. 1 – odpis pohľadávky voči daňovníkovi v konkurze
Podnikateľ účtujúci v sústave JÚ eviduje voči obchodnej spoločnosti pohľadávku vo výške 5 000 eur. Voči obchodnej spoločnosti bolo začaté konkurzné konanie. Súd však konkurzné konanie pre nedostatok majetku zastavil. Uznesenie o zastavení konkurzného konania a oznámenie o právoplatnosti uznesenia bolo zverejnené v Obchodnom vestníku. Môže v takomto prípade daňovník účtujúci v sústave JÚ vyradiť uvedenú pohľadávku zo svojho účtovníctva?
Podnikateľ účtujúci v sústave JÚ na základe právoplatného uznesenia súdu o zastavení konkurzného konania pre nedostatok majetku môže pohľadávku jednorázovo odpísať (nakoľko je splnená podmienka podľa § 19 ods. 2 písm. h) bod 1). Odpis pohľadávky zaúčtuje v knihe pohľadávok ako zánik pohľadávky a nakoľko nemá takýto odpis vplyv na základ dane, preto sa v rámci uzávierkových účtovných operácií v peňažnom denníku neúčtuje.
Otázka č. 2 – odpis pohľadávky voči daňovníkovi, ktorý zomrel
Podnikateľ účtujúci v sústave JÚ eviduje pohľadávku voči inému podnikateľovi – živnostníkovi, ktorý náhle zomrel a nezostal po ňom žiadny majetok. Ako postupuje daňovník účtujúci v sústave JÚ pri vyradení takejto pohľadávky, keď túto pohľadávku do dedičského konania neprihlásil, nakoľko zistil, že dedičské konanie už bolo zastavené z dôvodu, že poručiteľ nezanechal majetok?
Uvedená účtovná jednotka môže pohľadávku jednorázovo odpísať na základe právoplatného uznesenia súdu (dlžník zomrel a pohľadávka nemohla byť uspokojená ani vymáhaním od dedičov dlžníka), a to v knihe pohľadávok ako zánik pohľadávky. Takýto odpis pohľadávky [ktorá spĺňa podmienku podľa § 19 ods.2 písm. h) bod 3] nemá vplyv na základ dane, preto sa v rámci uzávierkových účtovných operácií v peňažnom denníku neúčtuje.
Otázka č. 3 – odpis pohľadávky spĺňajúcej podmienky podľa § 19 ods. 2 písm. i) - dodatočné daňové priznanie
Účtovná jednotka účtujúca v sústave jednoduchého účtovníctva do 31.12.2014 vyradila z účtovníctva pohľadávku v menovitej hodnote nepresahujúcej 332 eur. Omylom o túto pohľadávku účtovná jednotka zvýšila základ dane za rok 2014, aj napriek skutočnosti, že išlo o pohľadávku spĺňajúcu podmienky uvedené v § 19 ods. 2 písm. i) zákona o dani z príjmov. Môže daňovník podať dodatočné daňové priznanie za zdaňovacie obdobie roku 2014, v ktorom zvýši základ dane o hodnotu vyradenej pohľadávky do konca roku 2014, pri ktorej sú splnené podmienky podľa § 19 ods. 2 písm. i) zákona o dani z príjmov?
Ak daňovník vyradil z účtovníctva alebo evidencie vlastnú pohľadávku do 31.12.2014, pri ktorej boli splnené podmienky podľa § 19 ods. 2 písm. i) zákona o dani z príjmov, takéto vyradenie nemá vplyv na základ dane (základ dane sa o menovitú hodnotu pohľadávky nezvyšuje). Ak daňovník omylom zvýšil základ dane za rok 2014 o pohľadávku vyradenú z účtovníctva do konca roku 2014, pri ktorej sú splnené podmienky podľa § 19 ods. 2 písm. i) zákona o dani z príjmov účinného do konca roku 2014 (ide o pohľadávku v hodnote 256 eur, pričom k 31.12.2014 celková hodnota pohľadávok voči tomu istému dlžníkovi nepresiahla sumu 332 eur), môže podať dodatočné daňové priznane za zdaňovacie obdobie roku 2014, v ktorom vykoná úpravu základu dane za rok 2014 o sumu takto vyradenej pohľadávky, t. j. zníži základ dane o hodnotu tejto pohľadávky.
Otázka č. 4 – odpis pohľadávky nadobudnutej postúpením
Podnikateľ A účtujúci v sústave JÚ v knihe pohľadávok eviduje pohľadávku voči podnikateľovi C. Predmetnú pohľadávku nadobudol v roku 2015 postúpením od podnikateľa B za 20 000 eur (menovitá hodnota pohľadávky je 22 000 eur). Obstarávaciu cenu pohľadávky (20 000 eur) podnikateľ A zaplatil podnikateľovi B v roku 2016.
V roku 2019 dlžník (podnikateľ C) zomrel, pričom pohľadávka nemôže byť uspokojená ani vymáhaním od dedičov. Ako postupuje podnikateľ A pri pohľadávke (nadobudnutej postúpením) evidovanej voči dlžníkovi, ktorý zomrel?
V roku 2019 došlo k splneniu podmienky podľa § 19 ods. 2 písm. h) bod 3 zákona, preto podnikateľ A vyradí pohľadávku z účtovníctva a základ dane za rok 2019 zníži o sumu 20 000 eur, čo je zaplatená obstarávacia cena pohľadávky.
Účtovanie u podnikateľa A - Účtovné obdobie 2015
Kniha záväzkov: vznik záväzku voči podnikateľovi B (postupcovi) z postúpenej pohľadávky v dohodnutej cene 20 000 eur
Kniha pohľadávok: vznik pohľadávky z postúpenia voči podnikateľovi C v menovitej hodnote 22 000 eur
Účtovné obdobie 2016
Peňažný denník: úhrada postúpenej pohľadávky postupcovi, výdavky neovplyvňujúce základ dane z príjmov v dohodnutej cene 20 000 eur
Kniha záväzkov: zánik záväzku voči postupcovi z postúpenia v hodnote 20 000 eur
Účtovné obdobie 2019
Kniha pohľadávok: zánik pohľadávky voči podnikateľovi C v sume 22 000 eur
Peňažný denník: Uzávierkové účtovné operácie - zaplatená obstarávacia cena pohľadávky v sume 20 000 eur ako výdavok ovplyvňujúci základ dane z príjmov v členení ostatné výdavky.
Otázka č. 5 – vyradenie postúpenej pohľadávky u daňovníka s percentuálnymi výdavkami
Podnikateľ A, ktorý uplatňuje výdavky percentom z príjmov, eviduje pohľadávku voči podnikateľovi C v menovitej hodnote 12 000 eur, ktorú nadobudol postúpením od podnikateľa B za 10 000eur.
Obstarávaciu cenu pohľadávky (10 000 eur) podnikateľ A podnikateľovi B zaplatil.
V roku 2019 dlžník ( podnikateľ C) zomrel, pričom pohľadávku nie je možné vymáhať ani od jeho dedičov. Môže podnikateľ A, ktorý uplatňuje výdavky percentom z príjmov o obstarávaciu cenu takejto pohľadávky znížiť svoj základ dane?
Nakoľko v roku 2019 došlo k splneniu ustanovenej podmienky [§ 19 ods. 2 písm. h) bod 3 zákona], podnikateľ A v evidencii pohľadávok zaeviduje zánik pohľadávky v sume 12 000 eur. O sumu 10 000 eur, čo je zaplatená obstarávacia cena pohľadávky, daňovník percentuálne výdavky neupravuje (nezvyšuje), pretože obstarávacia cena pohľadávky je už zahrnutá v percentuálnych výdavkoch.
»Odpis pohľadávky ak nie sú splnené podmienky